**“WONDER”**

**Ποιά μηνύματα θέλει να περάσει η ταινία; Ποιό είναι το κεντρικό μήνυμα που θέλει να περάσει;**

Η ταινία περνάει γενικά στους θεατές της πολλά μηνύματα σχετικά με τη συμπεριφορά που πρέπει να έχουμε προς τους άλλους, τη φιλία, το σεβασμό, τη διαφορετικότητα κλπ.

Καταρχάς η ταινία παρουσιάζει τη ζωή στο σχολείο, κυρίως, ενός παιδιού το οποίο έχει ένα πρόβλημα δυσμορφίας στο πρόσωπο εκ γενετής, δηλαδή το πως το αντιμετωπίζουν οι συμμαθητές του, τον εκφοβισμό που του ασκείται και πρέπει να διαχειριστεί, τις σχέσεις που αναπτύσσει και γενικά τα συναισθήματα και τις σκέψεις του.

Στην ταινία βλέπουμε και το οικογενειακό περιβάλλον του παιδιού όπου οι γονείς του φαίνονται υποστηρικτικοί, ενθαρρυντικοί και φυσικά να αγαπούν το παιδί τους. Η αδερφή του βέβαια φαίνεται να φοβάται μην κριθεί και «ντροπιαστεί» λόγω του αδερφού της και σε καινούργιες γνωριμίες που κάνει συστήνει τον εαυτό της ως μοναχοπαίδι.

Παράλληλα οι συμμαθητές του παιδιού στο σχολείο δε φαίνεται αρχικά να τον αποδέχονται και να τον κάνουν παρέα. Αντιθέτως τον κορόιδευαν και τον υποτιμούασν συνεχώς μειώνοντάς τον και του προκαλούσαν έντονα αισθήματα θλίψης, ντροπής και απογοήτευσης για τον εαυτό του.

Όλα αυτά μας δείχνουν πως οι περισσότεροι άνθρωποι δυσκολεύονται να αποδεχτούν τους ανθρώπους που διαφέρουν απ’ αυτούς και γενικά τη διαφορετικότητα.

Ωστόσο ακόμη κι αν δεν την αποδέχονται θα έπρεπε τουλάχιστον να σέβονται τους άλλους ανθρώπους και ειδικότερα το συμμαθητή τους που περνάει δύσκολα. Δεν θα έπρεπε να περιθωριοποιούμε κάποιον ή να έχουμε προκατάληψη λόγω της εξωτερικής εμφάνισης κάποιου και πόσο μάλλον ενός παιδιού μικρής ηλικίας που πληγώνεται πολύ πιο εύκολα.

Βρίσκει όμως εν τέλει ένα παιδί το οποίο δείχνει να τον συμπαθεί και έτσι αρχίζουν να κάνουν παρέα μεταξύ τους, όμως το παιδί αυτό από πίσω λέει κακίες και δυσφημεί το αγόρι μόνο και μόνο για να είναι μέλος μίας παρέας. Πιστεύω πως δεν χρειάζεται κάποιος να αγνοεί τις δικές του προτιμήσεις ή τα δικά του θέλω ώστε να ανήκει κάπου, οπότε θεωρώ αυτό ως άλλο ένα μήνυμα που προβάλλει η ταινία.

Γενικά όμως προβάλλει και το να μην τα παρατάς αφού έστω και αν πληγώθηκε απ’ τον φίλο του τον πλησίασε και ξεκίνησε να κάνει παρέα με μία κοπέλα. Οπότε ποτέ κάποιος δεν πρέπει να χάνει την ελπίδα του.

Ωστόσο όσο περνούσε ο καιρός οι σχέσεις που δημιουργούσε το παιδί βελτιώνονταν και το ίδιο και η ψυχολογία του και στο τέλος όσα επεδίωκε έγιναν πραγματικότητα.

Συνοψίζοντας θεωρώ πως το κεντρικό μήνυμα της ταινίας είναι η αποδοχή της διαφορετικότητας, το να μην κρίνουμε κάποιον λόγω ενός προβλήματος ή γενικότερα της εξωτερικής εμφάνισης, να μην βάζουμε άτομα στο περιθώριο και να μην είμαστε προκατειλημμένοι.

Αλλά φυσικά προβάλλει και το να μην ασκούμε εκφοβισμό και ψυχολογικό αλλά και σωματικό, να μην τα παρατάμε, να σεβόμαστε και να βοηθάμε ο ένας τον άλλον και όχι να κρίνουμε και βέβαια να αγαπάμε ο ένας τον άλλον.

Στεφανία Βεριδάκη

Γ1